אשדוד גברה 1:2 על קריית גת והשתוותה במספר הנקודות למכבי הרצליה שסיימה ב-0:0 ולהפועל פ"ת שמשחקה נדחה. סולארי סידר לעפולה ניצחון מפתיע על רמת השרון. וגם: על מה כעס מנחם קורצקי?
מלבד המשחק בין הפועל נצרת עילית והפועל פ"ת שנדחה ליום שלישי בגלל מזג האוויר הקשה, ארבעה משחקים דווקא כן התקיימו היום (ו') בליגה הלאומית. מ.ס אשדוד יצאה הנשכרת הגדולה של ערב המשחקים הראשון של המחזור ה-18 כשהשתוותה במספר הנקודות למכבי הרצליה והפועל פ"ת (לה משחק חסר).
ניצחון חשוב של האשדודים שהושג בזכות צמד של אור אינברום (22, 74). עומר מולאי כבש שער מצמק בתוספת הזמן (91). לאחר הניצחון לאשדוד 32 נקודות, כשרק הפרש שערים מפריד בינה לבין מכבי הרצליה.
שערים לא היו בטדי והאירוע הבולט במשחק היה בכלל התנגשות מפחידה בין ראיין אדלי לגליל בן שנן, בעקבותה נאלצו השניים לרדת מכר הדשא.
הקבוצה מהשרון איבדה נקודות חשובות במאבקי הצמרת. דויד סולארי כבש את שער הניצחון לעפולה בסיומו של שבוע לא פשוט במהלכו מאמן הקבוצה, אייל לחמן, ביקש השתחרר מתפקידו וחזר בו לאחר מכן. בתוך תוספת הזמן הורחק רובי דבורה מרמת השרון.
תיקו מאכזב עבור הרצליה שיורדת בעקבותיו למקום השלישי בגלל שיש במאזנה פחות שערי זכות מלאשדוד.
ובינתיים – לא שקט בהפועל פ"ת. כזכור, משחקה של הקבוצה בוטל היום אחרי שהמגרש בנצרת עלית הוצף.
אחרי שעשתה את הדרך הארוכה חזרה מנצרת עילית לפ"ת, קורצקי ביקש לקיים מחר (ש') אימון כדי להחזיר את השחקנים לשגרה. מה שהוא לא ידע זה שמגרש האימונים בוצי ולא ניתן להתאמן עליו.
כשניסו מנהלי המועדון לשריין את מגרש האימונים הסינטטי שליד אצטדיון "המושבה", הם קיבלו תשובה כי הדבר אינו אפשרי. בהפועל פ"ת טענו: "קורצקי מתפוצץ מכעס, הוא כבר לא יכול להמשיך ככה. אין לו תנאים לקיים אימון. העירייה צריכה לדאוג לנו למגרש".
מסע הניצחונות של מכבי שעריים במחוז הדרום נמשך. היום היא ניצחה 0:3 בחוץ במגרש הסינטטי ליד איצטדיון המושבה את עמישב פ"ת (כבשו: דור אזולאי, גיל יצחק, אילן רנקביץ).
משחקה של מוליכת הטבלה, עירוני נשר, בצור שלום, בוטל עקב תנאי מגרש גרועים. הדולקת אחריה, הפועל הרצליה, תשחק מחר נגד עירוני טבריה.